একজন আদর্শ কৃষক হিসেবে তার খ্যাতি ছড়িয়ে পড়ে বক্তারপুরসহ আশ পাশের এলাকাতে। তার কর্মদক্ষতা, পরিশ্রম ধীরে ধীরে সফলতার দিকে এগিয়ে নিয়েছে। এর পর আর তাকে  পিছন ফিরে তাকাতে হয়নি। বর্তমানে তার খামারে ১৫ বিঘা জমিতে কুল, ১০ বিঘা জমিতে ধনিয়া পাতা, ৪ বিঘা জমিতে থাই পেয়ারা, ৩ বিঘা জমিতে চাল কুমড়া, ২ বিঘা জমিতে করলা, ২ বিঘা জমিতে মূলা, ২ বিঘা জমিতে লাল শাক, ২ বিঘা জমিতে ওল চাষাবাদ করেছেন। আমজাদ তার চাষাবাদকৃত জমিতে নামমাত্র রাসায়নিক সারের পাশাপশি অধিক মাত্রায় জৈব সার ব্যবহার করে থাকেন। এতে পরিবেশ ভালো থাকে এবং অধিক মাত্রায় রাসায়নিক সার ব্যবহার না করাতে অর্থ সাশ্রয় হয়। সেই সাথে জমির উর্বরতা বাড়ে। দেশের দুধের অভাব মিটাতে তিনি একটি গরুর খামার করেছেন। এখানে বেশ কয়েকটি  দুধের গরু রয়েছে। তার আঁখি-মনি কৃষি খামারে নিয়মিত ৩০ জন শ্রমিক কাজ করেন। এর মধ্যে পাঁচজন নারী শ্রমিক এবং চারজন শারীরিক প্রতিবন্ধী রয়েছে। আমজাদ প্রথম থেকে আজ অব্দি তার খামারের শ্রমিকদের সাথে সব সময় কাজ করে থাকেন। তার খামারের শ্রমিকদের সাথে রয়েছে বন্ধুত্ব সম্পর্ক। তিনি তার খামারের শ্রমিকদের সাথে বন্ধু সুলভ আচরণ করে থাকন। সে কারণে তার খামারের সকল শ্রমিকই তাকে ভালোবাসেন। আমজাদ বলেন, শারীরিক প্রতিবন্ধীরা তেমন কাজ করতে পারেনা। অন্যান্যরা শারীরিক প্রতিবন্ধীদের কাজে নিতে চায়না। ওদের দুঃখ-কষ্ট দেখে আমার খুব খারাপ লাগে  তাই আমি ওদেরকে আমার খামারে কর্মসংস্থানের ব্যবস্থা করেছি।